Willem Elsschot (skuilnaam van Alphonsus Josephus de Ridder) (Antwerpen, 7 Mei 1882 – 31 Mei 1960) was 'n Vlaamse romansier en digter. Hy het poësie en prosa geskryf, met sy bekendste werke Lijmen/Het been (dubbelroman, 1923 en 1938) en Kaas (roman, 1933). Hy was ook werksaam in die reklamebedryf. In 1936 verskyn 'n bundel Tsjeggiese vertalings van sy Kaas en Tsjip by die uitgewery Julius Albert in Praag onder die titel Sýr/Vrabeček. In 1965 verskyn 'n bundel Engelse vertalings by die uitgewery Heinemann in Londen onder die titel Three Novels: Soft Soap / The Leg / Will o' the Wisp. In 1975 verskyn by die uitgewery Maia in Sienna 'n vertaling van sy Het dwaallicht onder die titel Il fuoco fatuo. In 1977 verskyn by die uitgewery Svoboda in Praag 'n bundel met Tsjeggiese vertalings onder die algemene titel Bludička (Het Dwaallicht). Hierdie bundel bevat die vertalings Bludička, Villa des Roses, Vejička (Lijmen), Tanková loď (Het tankschip) en 'n nuwe vertaling met die titel Sýr (Kaas).